Šalom ja tere õhtust!
Olen Ma'ayan Hessen. Vaatate TV7 Iisraeli Uudiseid Jeruusalemmast.
Tänased tähtsamad uudised:
Vaenutegevus Liibanoni-Iisraeli rindel ägeneb üha,
samuti olevat antud lööke Iraani käsilastele Damaskuse lähistel.
Iisrael lubab tagada usutoimingute vabaduse ramadanikuu ajal,
samas jätkates võitlust terroriga.
Venemaa võõrustas Hamasi, Fatah'd ja muid palestiina ühinguid,
püüdes koguda kõik Palestiina rühmitused ühtse juhtimise alla.
Vaenutegevus Iisraeli põhjarindel ägeneb üha.
Raketihäiret anti täna mitmes paigas üle Põhja-Iisraeli,
sh Haifa linnas, kus tulistati alla lähenev enesetapudroon,
mis oli vaid üks üle 200st maa-maa raketist, droonist ja lendkehast,
mille Hezbollah ja ta kaasterroristid on tulistanud Iisraeli Liibanonist.
Iisraeli õhujõud on korduvalt vastanud,
lammutades veelgi selle Iraani käsilase taristut,
ning rünnanud Hezbollah' välikomandöre kogu Lõuna-Liibanonis.
Viimase 12 tunni vältel on tundmatud õhusõidukid rünnanud eri rajatisi,
mis kuuluvad Iraani käsilastele Süüria pealinna Damaskuse lähistel.
Ehkki Süüria armee väitel suudeti enamik lendkehadest alla tulistada,
hävisid kõik sihtmärgid täielikult
ja kuuldavasti surmati mitu Iraani toetatud sõdalast.
Nagu ikka, süüdistas Damaskuse režiim
nende rünnakute korraldamises Iisraeli.
Ent Iisraeli Kaitseväe esindus ei kinnitanud ega kummutanud
oma väidetavat osalust, kui TV7 talt kommentaari palus.
Vastuseks ÜRO alusetutele väidetele, nagu ähvardaks Gaza sektorit nälg,
rõhutasid Jeruusalemma ametnikud,
et ei piirata sellele sõja tallermaale veetavat abi, sh ei maitsi ega õhutsi.
See ettevõtmine toimub läbi tiheda koostöö
Iisraeli ja mitme regionaalse ja globaalse partneri ja liitlase vahel.
See koostöö hõlmas Iisraeli, AÜEd, Jordaaniat, Egiptust,
Prantsusmaad ja USAd.
Ütleme veelkord, et humanitaarabi kogust elanikele Gazas ei piirata.
Pärast pea 5-kuulist sõda Hamasi vastu teame,
et kui humanitaarabi pääseb sisse, võtab Hamasi terroriühing selle ära.
Ka on probleemiks marodöörlus.
Ent töötame Biden'i valitsusega,
et leida viisid humanitaarabitarnete parandamiseks.
Tuleb selgitada, et ÜRO väited ähvardavast näljahädast,
mida on teiste hulgas teinud peasekretär Antonio Guterres,
on selgelt seotud maailmakogu suurte pingutustega
päästa ÜRO palestiina pagulasabi esindus ehk teise nimega UNRWA.
Kuna aga UNRWA on tihedalt seotud islamistliku Hamasiga,
on Jeruusalemm järsult katkestanud kõik edasised sidemed UNRWAga.
Iisrael teeb koostööd muude abirühmadega,
sh ka ÜRO abiühingutega,
tagamaks, et Põhja-Gazasse mõeldud humanitaarabi jõuaks pärale
ja jagataks sealseile elanikele - seda me teeme.
Nagu teate, on UNRWA Hamasi kaasosaline, sellega mestis.
Oleme näidanud ohtralt tõendeid tema osaluse kohta,
UNRWA teatud liikmete - vabandust, töötajate - osaluse kohta,
kes on osalenud 7. oktoobri veretöös.
UNRWA õpetajad on teadete kohaselt hoidnud (inimesi) pantvangis.
Näitasime, et Hamasi serveripark asus otse UNRWA peakorteri all Gazas.
Teame, et UNRWA abisaadetisi leiti Hamasi kasutatud tunneleist,
ja (on) palju teisi näiteid UNRWA kaasosalusest Hamasiga.
Ta varjab abi varastamist, meil on hetkel küllap küllalt (tõendeid).
Seega töötame teiste ühingutega abi jaotamiseks Põhja-Gazasse,
mitte UNRWA kaudu.
Tal Heinrich, Iisraeli peaministri kantselei kõneisik,
käsitles veel islamistliku Hamasi ja teiste tegelaste suuri pingutusi
moslemite ässitamisel vägivallale Iisraelis ja Palestiina võimualadel
Judeas, Samaarias ja Jordani orus ramadanikuu ajal.
Meie eesmärk on muidugi hoida teised rinded, sh Judea ja Samaaria,
Jeruusalemm ja Templimäe ala, võimalikult rahus.
Me ei soovi uut konflikti teisel rindel.
Seepärast pöörame Kaitseväes endiselt iga päev suurt tähelepanu
nende alade turvalisusele, ja on väga kahju, et on neid,
kes püüavad tirida meid sõtta teistel rinnetel.
Meie kindlasti seda ei soovi.
Teeme kindlasti kõik, et hoida rahu ja turvalisust,
et Iisraeli elanikel, olgu juutidel, moslemeil või kristlastel,
oleks turvaline, ja pühakodades peaks muidugi olema turvaline.
Jeruusalemma tippkaitseametnik kaitseminister Yoav Gallant
käsitles samuti Hamasi ja teiste terroriühingute püüdeid
õhutada vaenutegusid nn Läänekaldal Judea, Samaaria ja Jordani oru aladel,
eriti Jeruusalemma Templimäel.
Praegu on Hamasi peasiht tekitada konflikt Templimäel,
mis sunniks meid vähendama survet (Hamasile)
ja tooma vahendeid ja vägesid Läänekaldale ja Jeruusalemma.
Seda ei saa lubada.
Ehkki Iisraeli kohus on vastustada terrorit kõikjal, kus ta pead tõstab,
rõhutas minister Gallant,
et Jeruusalemm soovib tagada ka usutoimingute vabaduse.
Ühelt poolt tegutseme terroriüksuste vastu
ja teisalt on me kohus lubada vabalt usutoiminguid.
Arvan, et leiame õiged viisid nende lubamiseks.
Iisraeli kaitseministrilt päriti pressikonverentsil ka,
kas tal on muid kommentaare USA presidendi Joe Biden'i märkuste kohta,
milles too väitis, et pantvangide vabastamise lepe on väga lähedal.
Kes olen mina, et avaldada arvamust (USA) presidendi öeldu kohta.
Loodan väga, et tal on õigus.
Tuleb märkida, et kaitseminister Gallant
rääkis pärast islamistliku terroriühingu Hamas poliitjuhi
Ismail Haniyeh kõnet TVs, milles too tunnistas, et kõnelustel Iisraeliga
osutati paindlikkust meeleheitlikus püüdes päästa ühingu terroristid,
keda ähvardab kõrvaldamine Gaza sektoris.
Kui ilmutame kõnelustel paindlikkust, siis selleks, et kaitsta me rahva verd
ja lõpetada nende tohutu valu ja ohvrid jõhkras hävitussõjas ta vastu.
Samas oleme valmis oma rahvast kaitsma.
Kõneldes oma mugavast elamust Katari pealinnas Dohas,
kutsus terrorijuht veel üles araablasi, kes elavad Iisraelis,
sh Judeas, Samaarias ja Jeruusalemmas,
marssima ramadanikuus Templimäe peale,
kuna Hamas on selgelt ilmutanud sügavat pettumust,
et nn Läänekalda kui ka üldse Iisraeli araablastest elanikel
puudub isu vägivalla järele.
Teisalt väljendas Hamas
suurt tunnustust Iraani käsilastele kogu Lähis-Idas,
kes on teravdanud pingeid - ja sellega tõmmanud regiooni suurvõime.
Palume austatud vastupanujõududel me riikides,
kes sõdivad mitmel rindel,
et toetada oma vendi Gazas,
hoogustada võitlust Al-Aksa pärast.
Jeruusalemm on selle õnnistatud telje kompass,
ja teel sinna sünnivad märtrid.
Tuleb alla kriipsutada, et ehkki Hamas kaotab päev-päevalt jõudu,
üritab Venemaa selle islamistliku ühingu päästa,
püüdes seda lõimida tulevasse Palestiina omavalitsusse.
Seetõttu võõrustas Moskva täna
Hamasi, Fatah' ja muude palestiina parteide esindusi,
lootes teostada oma strateegilise nägemuse.
Teate, viimasel paaril kuul on raske nendega (Hamasiga) ühendust pidada,
ent Moskva võõrustab palestiinlaste parteide kohtumist.
Loodame, et sealt võib kuulda
häid tulemusi vastastikusest mõistmisest kõigi parteide vahel,
et on vaja toetada selliseid tehnokraatlikke valitsusi,
mis peagi sünnivad, kui selleks on tingimused küpsed
ja kui Iisraeli pool pakub seda koostööd, mida talt tõesti oodatakse.
Ootame ja vaatame, mis Moskvas saama hakkab.
Muidugi ei oota me imesid üheltainsalt kohtumiselt Moskvas,
ent usun, et kohtumisele Moskvas peaksid peagi järgnema
muud kohtumised regioonis,
et jätkata kõikide palestiina parteide kollektiivset üritust
palestiina ühtsuse, palestiina rahva heaks
ja (leida,) kuidas koos lahendada väljakutseid,
mis on me ees palestiina rahvana.
Tänan vaatamast TV7 Iisraeli Uudiseid!
Homme on TV7 kavas me igakuine strateegiapaneel Powers in Play
Amir Oren'i juhtimisel, milles ühe eksperdi-panelistina
osaleb esmakordselt Jonathan Hessen.
Samuti edastab TV7 homme
saate Israel at War asemel saadet Editor's Note,
milles Jonathan võõrustab kaht TV7 kõigi aegade lemmikut -
dr. Rafael Bardaji't ja kolonel Richard Kemp'i -,
kes lahkavad kõiki viimaseid arenguid seoses sõjaga Hamasi vastu.
Sel nädalavahetusel edastame ka oma igakuise Middle East Review'
ja uue osa saatest Europa Stands.
Kuna kõik me saated on saadaval tasuta,
kutsun teid üles tegema kulude katteks annetuse
me võrgulehel www.tv7israelnews.com.
Paluge ikka ka rahu Jeruusalemmale!
Olen Ma’ayan Hessen. Soovin õnnistud puhkepäevi!
Näeme järgnevais TV7 Iisraeli uudistes!
Seniks šalom Jeruusalemmast!
Tõlge: Sulev Kivastik